ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ σχετικά με την εφαρμογή του προγράμματος εργασιών της Ευρωπαϊκής Ένωσης για τον αθλητισμό για την περίοδο 2011-2014 /* COM/2014/022 final */





ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ σχετικά με την εφαρμογή του προγράμματος εργασιών της Ευρωπαϊκής Ένωσης για τον αθλητισμό για την περίοδο 2011-2014 1. Εισαγωγή Μετά την ενσωμάτωση του αθλητισμού στη συνθήκη της Λισαβόνας και σύμφωνα με το άρθρο 165 της ΣΛΕΕ, η Ευρωπαϊκή Ένωση (ΕΕ) και τα κράτη μέλη ενίσχυσαν τη συνεργασία τους σε μια προσπάθεια περαιτέρω ανάπτυξης της ευρωπαϊκής διάστασης στον τομέα του αθλητισμού. Μετά την ανακοίνωση της Επιτροπής του 2011 για τον αθλητισμό[1], το ψήφισμα του Συμβουλίου σχετικά με πρόγραμμα εργασιών της Ευρωπαϊκής Ένωσης για τον αθλητισμό για την περίοδο 2011-2014[2] άνοιξε ένα νέο κεφάλαιο της ευρωπαϊκής συνεργασίας στον τομέα της πολιτικής για τον αθλητισμό. Για πρώτη φορά, τα κράτη μέλη, οι προεδρίες του Συμβουλίου και η Επιτροπή κλήθηκαν να συνεργαστούν, στο πλαίσιο συμφωνημένων κατευθυντήριων αρχών, ώστε να επικεντρωθούν στα θέματα προτεραιότητας («ακεραιότητα του αθλητισμού», «κοινωνικές αξίες του αθλητισμού», «οικονομικές πτυχές του αθλητισμού») και να εφαρμόσουν συγκεκριμένες δράσεις[3]. Σε έναν τομέα όπου η ΕΕ έχει υποστηρικτική αρμοδιότητα, το παρόν πρόγραμμα εργασιών προσέφερε ένα πολύτιμο πλαίσιο για όλους τους φορείς ώστε να συνεργαστούν με συντονισμένο τρόπο και με αμοιβαίο σεβασμό των αρμοδιοτήτων των κρατών μελών και της ΕΕ. Για να υποστηριχθεί η υλοποίηση του προγράμματος εργασιών, καθιερώθηκαν νέες για τον τομέα του αθλητισμού μέθοδοι εργασίας, ιδίως δε ομάδες εμπειρογνωμόνων καθώς και ενισχυμένες δομές διαλόγου. Ζητήθηκε από την Επιτροπή να υποβάλει έκθεση σχετικά με την εφαρμογή του προγράμματος εργασιών ως βάση για ένα νέο πρόγραμμα εργασιών από τα μέσα του 2014 και μετά. Η παρούσα έκθεση αξιολογεί την πρόοδο προς την κατεύθυνση της εφαρμογής των δράσεων σύμφωνα με τα θέματα προτεραιότητας που προσδιορίζονται στο πρόγραμμα εργασιών και οι εξετάζει τη χρήση των μεθόδων εργασίας που καθιερώθηκαν, μεταξύ άλλων, με βάση τις εργασίες των ομάδων εμπειρογνωμόνων[4], τις γραπτές εισηγήσεις που υπέβαλαν τα κράτη μέλη[5] και τις διαβουλεύσεις με τους ενδιαφερομένους[6]. Με βάση την αξιολόγηση αυτή, η Επιτροπή κατέληξε στα συμπεράσματά της. 2. Πρόοδος προς την κατεύθυνση της εφαρμογής των συγκεκριμενων δράσεων του προγράμματος εργασιών Συνολικά, οι δραστηριότητες που διεξήχθησαν στο πλαίσιο του προγράμματος εργασιών οδήγησαν σε πολύ καλά αποτελέσματα στους καθορισμένους τομείς προτεραιότητας. Αυτό επιβεβαιώνεται από τη διαβούλευση: η συντριπτική πλειονότητα των κρατών μελών συμφώνησαν ότι το πρόγραμμα εργασιών είχε θετικό αντίκτυπο στον τομέα του αθλητισμού στη χώρα τους (24 κράτη μέλη) και ότι βοήθησε στην ανάπτυξη (24 κράτη μέλη) και στην εφαρμογή (19 κράτη μέλη) της πολιτικής για τον αθλητισμό σε εθνικό επίπεδο. Το πρόγραμμα εργασιών ικανοποίησε, σε γενικές γραμμές, τις προσδοκίες των κυβερνήσεων (25 κράτη μέλη), επικεντρώθηκε στις σωστές προτεραιότητες (25 κράτη μέλη) και οδήγησε σε εποικοδομητικά αποτελέσματα για τις πολιτικές διεργασίες (24 κράτη μέλη). Τη θετική αυτή αξιολόγηση συμμερίστηκαν εν γένει οι ενδιαφερόμενοι στον τομέα του αθλητισμού. Τα κράτη μέλη αξιολόγησαν λιγότερο θετικά την επίδραση του προγράμματος εργασιών στις πολιτικές διεργασίες εκτός ΕΕ (16 κράτη μέλη). Οι ακόλουθες ενότητες περιγράφουν την πρόοδο που επετεύχθη όσον αφορά την εφαρμογή των δράσεων προτεραιότητας, αναφέροντας επίσης τις περιπτώσεις στις οποίες πτυχές του αθλητισμού ελήφθησαν υπόψη σε άλλες πολιτικές της ΕΕ. 2.1. Δράση 1: Εκπόνηση σχεδίου παρατηρήσεων της ΕΕ για την αναθεώρηση του κώδικα WADA Η ΕΕ και τα κράτη μέλη της παραμένουν σταθερά προσηλωμένοι στην καταπολέμηση της φαρμακοδιέγερσης (ντόπινγκ) και στη διασφάλιση της αναλογικότητάς της και του σεβασμού των ενωσιακών και των εθνικών αξιών, των νομικών παραδόσεων και του εφαρμοστέου δικαίου. Οι παρατηρήσεις της Επιτροπής στην ανακοίνωσή της του 2011 σχετικά με τον αθλητισμό εξακολουθούν να είναι επίκαιρες. Ενώ η φιλοδοξία του Παγκόσμιου Οργανισμού Καταπολέμησης της Φαρμακοδιέγερσης (WADA) είναι να εξασφαλιστεί μια εναρμονισμένη προσέγγιση για την καταπολέμηση της φαρμακοδιέγερσης, τα ατομικά δικαιώματα των αθλητών μπορούν να απολαύουν προστασίας στην ΕΕ. Συνεπώς, απαιτείται ευελιξία και σχετικές προσαρμογές, ώστε να εξασφαλιστεί εν προκειμένω συμμόρφωση με την ενωσιακή και την εθνική νομοθεσία. Οι παρατηρήσεις της ομάδας εμπειρογνωμόνων «Καταπολέμηση της φαρμακοδιέγερσης» (XG AD) για την αναθεώρηση του κώδικα WADA εκπονήθηκαν και υποβλήθηκαν στο Συμβούλιο σε τέσσερις διαδοχικές φάσεις, σύμφωνα με τον ρυθμό της φάσης διαβούλευσης του WADA[7]. Ομοίως, τα διεθνή πρότυπα σχετικά με τον κώδικα αποτέλεσαν αντικείμενο παρατηρήσεων εκ μέρους της ΕΕ σε τρεις φάσεις[8]. Στην τέταρτη συνεισφορά της, η ΕΕ υπέβαλε μια συνολική πρόταση στον WADA να εκπονήσει κατάλληλα μη δεσμευτικά κείμενα κατευθυντήριων γραμμών που να συνοδεύουν τις σχετικές για τον κώδικα και τα διεθνή πρότυπα διατάξεις στο πλαίσιο της εφαρμογής μετά το έτος 2015. 2.2. Δράση 2: Παρουσίαση μιας σειράς συστάσεων για την καταπολέμηση της φαρμακοδιέγερσης στον αθλητισμό αναψυχής οι οποίες θα μπορούν να εφαρμοστούν τόσο σε επίπεδο ΕΕ όσο και σε εθνικό επίπεδο Το 2012 το Συμβούλιο ψήφισε να παραταθεί η εντολή της XG AD, ώστε «να συλλέξει, μεταξύ άλλων και με συνεργασία με τους σχετικούς ενδιαφερομένους, τις βέλτιστες πρακτικές για την καταπολέμηση της φαρμακοδιέγερσης στον αθλητισμό αναψυχής στα κράτη μέλη της ΕΕ και, σε αυτή τη βάση, έως το τέλος του 2013, να υποβάλει μια σειρά συστάσεων οι οποίες θα μπορούν να εφαρμοστούν τόσο σε επίπεδο ΕΕ όσο και σε εθνικό επίπεδο.» Εκπονήθηκε εν προκειμένω πρόταση από ομάδα εμπειρογνωμόνων «Φαρμακοδιέγερση στον αθλητισμό αναψυχής», η οποία και θα υποβληθεί στο Συμβούλιο. 2.3. Δράση 3: Ανάπτυξη ευρωπαϊκής διάστασης της ακεραιότητας στον αθλητισμό, εστιάζοντας αρχικά στην καταπολέμηση της νόθευσης των αποτελεσμάτων αγώνων H καταπολέμηση της νόθευσης των αποτελεσμάτων αγώνων, η οποία είναι μια από τις σοβαρότερες απειλές για την ακεραιότητα του αθλητισμού, αποτελεί μέρος των προτεραιοτήτων της Επιτροπής στους τομείς του αθλητισμού, της καταπολέμησης της διαφθοράς και των διαδικτυακών τυχερών παιχνιδιών όσον αφορά τους προσυνεννοημένους αγώνες που σχετίζονται με στοιχήματα[9]. Το Ευρωπαϊκό Κοινοβούλιο εξέδωσε επίσης μια σειρά σχετικών ψηφισμάτων[10]. Το Συμβούλιο εξέδωσε συμπεράσματα στον εν λόγω τομέα τον Νοέμβριο του 2011[11]. Οι εργασίες της Ομάδα εμπειρογνωμόνων «Χρηστή διακυβέρνηση» (XG GG) αποτέλεσαν σημαντικό βήμα στην πορεία προς τη βελτίωση της διατομεακής συνεργασίας και του συντονισμού σε επίπεδο ΕΕ και σε διεθνές επίπεδο, αφού συγκέντρωσαν για πρώτη φορά όλα τα σχετικά ενδιαφερόμενα μέρη σε επίπεδο ΕΕ. Οι συστάσεις της εν λόγω ομάδας αποτέλεσαν τη βάση για τα συμπεράσματα της προεδρίας που εκδόθηκαν τον Νοέμβριο του 2012[12] και επίσης διαδραμάτισαν καθοριστικό ρόλο καθοριστικό ρόλο στη διευκόλυνση της έγκρισης της δήλωσης της Λευκωσίας για τη νόθευση των αποτελεσμάτων αγώνων στο φόρουμ της ΕΕ του 2012 για τον αθλητισμό[13]. Η ομάδα εργάστηκε σε στενό συντονισμό με τις παράλληλες πρωτοβουλίες που αναλήφθηκαν από τη ΔΟΕ και το Συμβούλιο της Ευρώπης· τάχθηκε υπέρ της σύναψης διεθνούς σύμβασης για την καταπολέμηση της χειραγώγησης των αθλητικών διοργανώσεων υπό την αιγίδα του Συμβουλίου της Ευρώπης. Η Επιτροπή αντιπροσωπεύει την ΕΕ στο πλαίσιο των εν εξελίξει διαπραγματεύσεων για τη σύναψη της εν λόγω σύμβασης με βάση τις δύο αποφάσεις του Συμβουλίου με τις οποίες καθορίζονται οι σχετικές οδηγίες διαπραγμάτευσης[14]. Η σύμβαση αναμένεται να είναι ανοικτή προς υπογραφή και κύρωση κατά τη διάρκεια του 2014. Μπορεί να αποτελεί χρήσιμο πλαίσιο για την ενίσχυση της διεθνούς συνεργασίας και του συντονισμού των σχετικών ενδιαφερόμενων φορέων. Όσον αφορά τα μέτρα για την καταπολέμηση της νόθευσης των αποτελεσμάτων αγώνων, η Επιτροπή σκοπεύει να εκδώσει σύσταση για την εφαρμογή βέλτιστων πρακτικών όσον αφορά την πρόληψη και την καταπολέμηση των προσυνεννοημένων αγώνων που σχετίζονται με στοιχήματα το 2014, γεγονός το οποίο θα διευκολύνει τη διασυνοριακή και διατομεακή συνεργασία μεταξύ των αθλητικών φορέων, των φορέων εκμετάλλευσης στοιχημάτων και των κανονιστικών αρχών. Εν προκειμένω, η Επιτροπή δρομολόγησε δύο μελέτες, οι οποίες σε γενικές γραμμές αφορούν 1) την ανταλλαγή πληροφοριών και την αναφορά ύποπτων δραστηριοτήτων στοιχημάτων μεταξύ των ενδιαφερομένων και 2) τις διατάξεις περί εκτίμησης του κινδύνου και διαχείρισης των συγκρούσεων συμφερόντων. 2.4. Δράση 4: Ανάπτυξη αρχών διαφάνειας σχετικά με τη χρηστή διακυβέρνηση Η ανακοίνωση του 2011 για τον αθλητισμό αναφέρει ότι η χρηστή διακυβέρνηση αποτελεί προϋπόθεση για την αυτονομία και την αυτορρύθμιση των αθλητικών οργανώσεων. Στο πλαίσιο αυτό, οι εργασίες της XG GG επικεντρώθηκαν στον προσδιορισμό ενός καταλόγου αρχών για τη χρηστή διακυβέρνηση του αθλητισμού. Υπήρξε ανατροφοδότηση από τα κράτη μέλη καθώς και από τις ορθές πρακτικές που συγκεντρώθηκαν μεταξύ των αθλητικών παραγόντων και άλλων οργανισμών. Οι προτεινόμενες αρχές είναι τα ελάχιστα πρότυπα που μπορούν να καλυφθούν από ποικίλους αθλητικούς φορείς. Προτείνεται μια ευέλικτη προσέγγιση που θα λάβει υπόψη τους διάφορους αποδέκτες στους οποίους απευθύνονται οι αρχές. Αντί να προτείνει την επιβολή αυστηρών μέτρων, όπως να καταστεί η τήρηση των αρχών προϋπόθεση για τη χρηματοδοτική στήριξη που παρέχουν οι δημόσιες αρχές, η ομάδα πρότεινε μια σταδιακή προσέγγιση, βασισμένη σε μια πρώτη φάση εκπαίδευσης και ενημέρωσης των σχετικών αθλητικών φορέων. Ισχυρότερα μέσα συμμόρφωσης μπορεί να προβλεφθούν σε μεταγενέστερο στάδιο, αν χρειαστεί. 2.5. Δράση 5: Αντιμετώπιση των θεμάτων που σχετίζονται με την πρόσβαση στο επάγγελμα του αθλητικού πράκτορα (μάνατζερ) και της εποπτείας του επαγγέλματος καθώς και με τις μεταγραφές σε ομαδικά αθλήματα Τα αποτελέσματα για το 2013 της ανεξάρτητης μελέτης για τις οικονομικές και νομικές πτυχές των μεταγραφών παικτών[15], η μελέτη για τους αθλητικούς πράκτορες στην ΕΕ[16] και η έκβαση της διάσκεψης της ΕΕ για τους αθλητικούς πράκτορες[17] αποτέλεσαν τη βάση για τις εργασίες της XG GG σχετικά με τη δράση 5. Οι συστάσεις που εγκρίθηκαν από την ομάδα θα πρέπει να εξεταστούν στο πλαίσιο των εν εξελίξει εργασιών που αναλαμβάνονται από τη FIFA με σκοπό να βελτιώσει το σύστημά της για την αδειοδότηση των αθλητικών πρακτόρων των παικτών. Μολονότι το ποδόσφαιρο ήταν το κύριο αντικείμενο των εργασιών της ομάδας, και άλλα ομαδικά αθλήματα αποτέλεσαν επίσης μέρος των συζητήσεων. Οι συστάσεις της ομάδας απευθύνονται κυρίως στους αθλητικούς παράγοντες, αναγνωρίζοντας τη σημασία της αυτονομίας του αθλητισμού όσον αφορά τον καθορισμό των ρυθμίσεών του, επισημαίνοντας όμως παράλληλα ότι πρέπει να τηρείται το εφαρμοστέο δίκαιο, ιδίως το δίκαιο της ΕΕ. Το αθλητικό κίνημα καλείται να βελτιώσει τη διαφάνεια των συναλλαγών που αφορούν παίκτες και πράκτορες και να αυξήσει την προστασία των νεότερων παικτών. Η Επιτροπή θεωρεί ότι οι σχετικές ενωσιακές τομεακές επιτροπές κοινωνικού διαλόγου αποτελούν το κατάλληλο φόρουμ για να συζητηθεί ο τρόπος με τον οποίο οι συστάσεις σχετίζονται με την εφαρμογή του εργατικού δικαίου. 2.6. Δράση 6: Εκπόνηση πρότασης για ευρωπαϊκές κατευθυντήριες γραμμές για τις διπλές σταδιοδρομίες Όλο και μεγαλύτερος αριθμός αθλητών και των αθλητριών, όλο και περισσότερο νεαρών, αντιμετωπίζουν προκλήσεις όσον αφορά τον συνδυασμό της αθλητικής σταδιοδρομίας τους με την εκπαίδευση ή την εργασία. Σε απάντηση στο αίτημα του Ευρωπαϊκού Συμβουλίου το 2008 για ενίσχυση του διαλόγου σχετικά με τις «διπλές σταδιοδρομίες»[18], η Επιτροπή, στην ανακοίνωσή της του 2011 για τον αθλητισμό, πρότεινε την ανάπτυξη κατευθυντήριων γραμμών για τις διπλές σταδιοδρομίες. Κατόπιν εντολής του Συμβουλίου, η ομάδα εμπειρογνωμόνων «Εκπαίδευση και κατάρτιση στον τομέα του αθλητισμού» (XG ETS) κατάρτισε, με τη βοήθεια ειδικευμένων εμπειρογνωμόνων του τομέα, κατευθυντήριες γραμμές της ΕΕ για τις διπλές σταδιοδρομίες των αθλητών. Τα μέτρα που προσδιορίστηκαν θα πρέπει τελικά να βοηθήσουν τους ευρωπαίους αθλητές να έχουν καλές επιδόσεις, να αμιλλώνται σε υψηλό διεθνές επίπεδο, να μην εγκαταλείπουν την εκπαίδευση και τον αθλητισμό και να προετοιμάζονται για μια θέση εργασίας μετά την αθλητική σταδιοδρομία τους. Το Συμβούλιο, εκφράζοντας την ικανοποίησή του για τις κατευθυντήριες γραμμές στα συμπεράσματά που εξέδωσε το 2013 σχετικά με τις διπλές σταδιοδρομίες, πρότεινε συγκεκριμένες δράσεις με σκοπό τη βελτίωση των ευκαιριών για τους αθλητές να συνδυάζουν σπουδές ή εργασία και αθλητική σταδιοδρομία[19]. Το Συμβούλιο αναγνώρισε την ευρωπαϊκή διάσταση των ρυθμίσεων περί διπλής σταδιοδρομίας, δεδομένου ότι οι ταλαντούχοι και οι κορυφαίοι αθλητές είναι συχνά στο εξωτερικό. Διεθνείς συμφωνίες θα απαιτήσουν περισσότερη συνεργασία μεταξύ αθλητικών οργανώσεων, εκπαιδευτικών ιδρυμάτων, εθνικών κέντρων κατάρτισης και υπηρεσιών υποστήριξης. 2.7. Δράση 7: Συνέχεια στην ένταξη των προσόντων που σχετίζονται με τον αθλητισμό στα εθνικά πλαίσια επαγγελματικών προσόντων (NQF) με αναφορά στο ευρωπαϊκό πλαίσιο επαγγελματικών προσόντων (EQF) Το 2010 οι υπουργοί Αθλητισμού της ΕΕ εξέφρασαν τη βούλησή τους να συνεχίσουν την εφαρμογή του ευρωπαϊκού πλαισίου επαγγελματικών προσόντων (EQF) στον τομέα του αθλητισμού και κάλεσαν τα κράτη μέλη να ευθυγραμμίσουν τα επαγγελματικά προσόντα στον τομέα του αθλητισμού με το εν λόγω πλαίσιο[20]. Το Συμβούλιο αποφάσισε να δοθεί εν προκειμένω συνέχεια στο πρόγραμμα εργασιών. Η XG ETS εξέδωσε το φθινόπωρο του 2013 πλήρη έκθεση σχετικά με την ένταξη των προσόντων που πρέπει να επιτευχθούν μέσω εκπαιδευτικών φορέων, συμπεριλαμβανομένων των επιμέρους εκθέσεων των χωρών. Η έκθεση καταλήγει στο συμπέρασμα ότι η διαδικασία ένταξης των προσόντων που σχετίζονται με τον αθλητισμό στο NQF στον τομέα της τυπικής εκπαίδευσης βρίσκεται σε εξέλιξη και ότι η ένταξη των προσόντων που σχετίζονται με τον αθλητισμό τα οποία αποκτώνται στο πλαίσιο του εκπαιδευτικού συστήματος των εθνικών αθλητικών οργανώσεων στα NQF έχει θέσει σημαντικές προκλήσεις σε εθνικό επίπεδο. Αυτό καταδεικνύει την ανάγκη για υποστήριξη των αθλητικών ομοσπονδιών ως προς την ανάπτυξη εμπειρογνωμοσύνης σχετικά με τη μετατροπή των υφιστάμενων εκπαιδευτικών προγραμμάτων και την ανάπτυξη νέων προγραμμάτων. Θα απαιτηθεί δράση σε εθνικό και σε ευρωπαϊκό επίπεδο, συμπεριλαμβανομένης της αντιστοίχισης των εθνικών επαγγελματικών προσόντων με τα διεθνή πρότυπα προσόντων των διεθνών αθλητικών ομοσπονδιών. Κατά την άποψη της ομάδας, το Συμβούλιο θα πρέπει να λάβει μέτρα στον τομέα αυτόν και υποστηρίξει περαιτέρω την ένταξη όλων των αθλητικών επαγγελματικών προσόντων στα NQF. Αυτό θα μπορούσε να εξεταστεί στο πλαίσιο της δημιουργίας ενός ευρωπαϊκού χώρου για δεξιότητες και επαγγελματικά προσόντα. 2.8. Δράση 8: Διερεύνηση τρόπων για την προαγωγή της σωματικής άσκησης για τη βελτίωση της υγείας καθώς και της συμμετοχής στα λαϊκά αθλήματα Στο πλαίσιο του τρέχοντος προγράμματος εργασιών για τον αθλητισμό, επιδιώχθηκε πρόοδος όσον αφορά την ενίσχυση του προφίλ της σωματικής άσκησης για τη βελτίωση της υγείας (HEPA) στις πολιτικές της ΕΕ, δεδομένων των μεγάλων ποσοστών έλλειψης σωματικής άσκησης στην Ένωση, πράγμα που συνεπάγεται σημαντικό άμεσο και έμμεσο οικονομικό κόστος. Το Συμβούλιο, στα συμπεράσματα που εξέδωσε το 2012 σχετικά με την προαγωγή της HEPA, αναγνώρισε την ανάγκη για περαιτέρω δράση[21]. Με βάση τα στοιχεία που προέκυψαν από την ομάδα εμπειρογνωμόνων «Αθλητισμός, υγεία και συμμετοχή» (XG SHP), τις συνεισφορές των ενδιαφερόμενων μερών και τα αποτελέσματα μιας μελέτης, η Επιτροπή ανέπτυξε μια νέα πολιτική πρωτοβουλία σχετικά με την HEPA[22]. Σ’ αυτό το πλαίσιο, το Συμβούλιο εξέδωσε τον Νοεμβρίου του 2013 σύσταση σχετικά με την προαγωγή της HEPA σε όλους τους τομείς, η οποία θα υποστηρίξει τα κράτη μέλη στις προσπάθειές τους να αναπτύξουν και να εφαρμόσουν αποτελεσματικές πολιτικές για την HEPA, οι οποίες θα λαμβάνουν υπόψη τις κατευθυντήριες γραμμές της ΕΕ για τη σωματική άσκηση[23]. Η σύσταση βασίζεται σε υφιστάμενες πρωτοβουλίες σχετικά με τη σωματική άσκηση. Η εφαρμογή της από το 2014 θα απαιτήσει τον συντονισμό των πολιτικών σε εθνικό επίπεδο και τη συνεργασία με τις σχετικές δομές της ΕΕ και με την Παγκόσμια Οργάνωση Υγείας (ΠΟΥ). Η σωματική άσκηση έχει επίσης ληφθεί σοβαρά υπόψη στις δραστηριότητες της Ένωσης σχετικά με την ενεργό γήρανση, ιδίως στο πλαίσιο και στη συνέχεια του ευρωπαϊκού έτους 2012 για την ενεργό γήρανση και την αλληλεγγύη μεταξύ των γενεών. Οι κατευθυντήριες αρχές του Συμβουλίου της 6ης Δεκεμβρίου 2012[24] καλούν τους φορείς να παρέχουν ευκαιρίες για σωματική και πνευματική άσκηση προσαρμοσμένες στις ικανότητες των ηλικιωμένων. Η XG SHP ανέπτυξε αρχές σχετικά με τη συμβολή του αθλητισμού στην ενεργό γήρανση, οποίες τροφοδότησαν την εν λόγω διαδικασία και έτυχαν τις αποδοχής του Συμβουλίου στα συμπεράσματα που εξέδωσε το 2012 σχετικά με την υγιή γήρανση[25]. Το Συμβούλιο καλεί την Επιτροπή να υποστηρίξει την καλύτερη χρήση, από τα κράτη μέλη, των κατευθυντήριων γραμμών της ΕΕ για τη σωματική άσκηση και ζητεί την εφαρμογή στρατηγικών για την καταπολέμηση των παραγόντων κινδύνου, όπως η έλλειψη σωματικής άσκησης. Νέες διατάξεις για την ανάπτυξη ποιοτικών στατιστικών για τη σωματική άσκηση συμπεριλήφθηκαν στο ευρωπαϊκό στατιστικό πρόγραμμα 2013-2017[26]. Η Επιτροπή ξεκίνησε μια έρευνα του Ευρωβαρομέτρου για τον αθλητισμό και τη φυσική άσκηση, τα αποτελέσματα της οποίας θα πρέπει να είναι διαθέσιμα στις αρχές του 2014. 2.9. Δράση 9: Πρόταση τρόπων για την προώθηση της συγκέντρωσης στοιχείων για τη μέτρηση των οικονομικών οφελών στον τομέα του αθλητισμού σύμφωνα με τον ορισμό του Βίλνιους και αξιολόγηση των αποτελεσμάτων Οι εργασίες στο επίπεδο της ΕΕ από το 2006 για την ανάπτυξη μιας κοινής ευρωπαϊκής προσέγγισης για τη μέτρηση του οικονομικού αντικτύπου του αθλητισμού είχαν οδηγήσει σε συμφωνία για τον ορισμό αθλητισμού του Βίλνιους ως βάση για τη συλλογή και την παραγωγή των στοιχείων σε εθνικό επίπεδο, και ως ένα εναρμονισμένο πλαίσιο για τη δημιουργία δορυφορικών λογαριασμών για τον αθλητισμό (SSA). Οι SSA παρέχουν μακροοικονομικές στατιστικές σχετικά με την οικονομία του αθλητισμού. Θα μπορούσε να επιτευχθεί περαιτέρω πρόοδος για τη βελτίωση της βάσης στοιχείων σχετικά με την οικονομική σημασία του τομέα και τις δυνατότητές του να συμβάλει σε ευρύτερους στόχους πολιτικής, όπως η στρατηγική «Ευρώπη 2020». Έχοντας ενθαρρυνθεί από την ανακοίνωση του 2011 για τον αθλητισμό, το πρόγραμμα εργασιών, τα συμπεράσματα του Συμβουλίου του 2012 σχετικά με την ενίσχυση της βάσης στοιχείων για τη χάραξη πολιτικής για τον αθλητισμό[27] και κατόπιν εντατικής συνεργασίας στο πλαίσιο της ομάδας εμπειρογνωμόνων «Στατιστικές για τον Αθλητισμό» (XG STAT), έξι κράτη μέλη (AT, CY, DE, NL, PL, UK) και η Ελβετία (CH) δημιούργησαν εθνικούς SSA. Άλλα κράτη μέλη έλαβαν επίσης μέρος στη διαδικασία. Τα παραδοτέα της ομάδας, όπως τα εγχειρίδια για τη συγκρότηση των SSA, ήταν θεμελιώδους σημασίας στο πλαίσιο αυτό. Το 2011/2012 εκπονήθηκε μελέτη για τη συμβολή του αθλητισμού στην οικονομική ανάπτυξη και την απασχόληση στην ΕΕ[28]. Η εν λόγω μελέτη κατέδειξε ότι το 1,76 % της ακαθάριστης προστιθέμενης αξίας σε επίπεδο ΕΕ και το 2,12 % της απασχόλησης σχετίζονται με τον αθλητισμό[29]. Το Συμβούλιο, στα συμπεράσματα του 2013 σχετικά με την ανεργία των νέων[30] υπογράμμισε ότι η ανάπτυξη στον τομέα του αθλητισμού χαρακτηρίζεται από ένταση απασχόλησης και ότι, συνεπώς, ο αθλητισμός έχει τη δυνατότητα να συμβάλει στην αντιμετώπιση της ανεργίας. Η XG STAT υπέβαλε επίσης προτάσεις για τις μελλοντικές προτεραιότητες, μεταξύ άλλων με βάση τη μελέτη του 2013 σχετικά μια πιθανή μελλοντική δομή για την παρακολούθηση του αθλητισμού στην ΕΕ[31]. 2.10. Δράση 10: Πρόταση τρόπων για την ενίσχυση των μηχανισμών οικονομικής αλληλεγγύης στον αθλητισμό Βάσει της μελέτης της ΕΕ για τη χρηματοδότηση του λαϊκού αθλητισμού στην Ευρώπη[32], η ομάδα εμπειρογνωμόνων «Βιώσιμη χρηματοδότηση του αθλητισμού» (XG FIN) μελέτησε τις κύριες δημόσιες και ιδιωτικές πηγές χρηματοδότησης που επηρεάζουν τους μηχανισμούς αλληλεγγύης στον αθλητισμό και προσδιόρισε τις ευκαιρίες που έχει το αθλητικό κίνημα για να συγκεντρώσει κεφάλαια και να χρησιμοποιήσει δημόσιες και ιδιωτικές επενδύσεις, καθώς και τα εμπόδια που δεν του επιτρέπουν να το πράξει. Η ομάδα, στο πλαίσιο των συστάσεών της, επεσήμανε ιδιαίτερα α) την ανάγκη για πρόοδο όσον αφορά τις κατευθυντήριες γραμμές για την εφαρμογή της νομοθεσίας της ΕΕ περί κρατικών ενισχύσεων στον τομέα του αθλητισμού, β) τη σημασία της καθοδήγησης σχετικά με το καθεστώς ΦΠΑ που εφαρμόζεται στον μη κερδοσκοπικό τομέα του αθλητισμού, γ) την αξία της χρησιμοποίησης των διαρθρωτικών ταμείων της ΕΕ για την υποστήριξη του αθλητισμού και δ) τη συνεκτίμηση της μακροπρόθεσμης βιωσιμότητας των οικονομικών του αθλητισμού, της ανάγκης εφαρμογής μεταρρυθμιστικών μέτρων για να εξασφαλιστεί η προστασία των δικαιωμάτων εμπορικής ιδιοκτησίας του αθλητισμού και να ενθαρρυνθεί η επιστροφή στα λαϊκά αθλήματα. Η Επιτροπή έχει ξεκινήσει μια μελέτη για την εξέταση των δικαιωμάτων των διοργανωτών αθλητικών εκδηλώσεων στην ΕΕ[33]. Η ανταλλαγή απόψεων σχετικά με τις συστάσεις της ομάδας ενισχύθηκε περαιτέρω κατά τη διάρκεια της ιρλανδικής προεδρίας. Όσον αφορά τις κρατικές ενισχύσεις, η Επιτροπή έθεσε σε εφαρμογή ένα πλήρες μεταρρυθμιστικό πρόγραμμα για τον εκσυγχρονισμό των κρατικών ενισχύσεων (SAM), βάσει του οποίου ζητήθηκε η αναθεώρηση μιας σειράς αλληλένδετων μέσων. Κατόπιν, τον Ιούνιο του 2013, το Συμβούλιο των Υπουργών εξέδωσε επίσημα δύο αναθεωρημένους κανονισμούς σχετικά με τις απαλλαγές (εξουσιοδοτικός κανονισμός) και τις διαδικασίες των κρατικών ενισχύσεων (διαδικαστικός κανονισμός). Ο εξουσιοδοτικός κανονισμός εισάγει νέες κατηγορίες ενισχύσεων, συμπεριλαμβανομένου του αθλητισμού, για τις οποίες η Επιτροπή μπορεί να αποφασίσει να την απαλλαγή από την υποχρέωση προηγούμενης κοινοποίησης («απαλλαγές κατά κατηγορία») [34]. Η Επιτροπή θα μπορεί πλέον να εκδίδει κανονισμούς για τον καθορισμό των κριτηρίων βάσει των οποίων οι ενισχύσεις στις κατηγορίες αυτές θα μπορούν να απαλλάσσονται από την υποχρέωση κοινοποίησης. 3. Μέθοδοι εργασίας και δομές Επιπλέον των υφιστάμενων δομών συνεργασίας της ΕΕ για τον αθλητισμό, το πρόγραμμα εργασιών καθιέρωσε μεθόδους εργασίας, ιδίως έξι ομάδες εμπειρογνωμόνων (XG), και ζήτησε τη στενή και συστηματική συνεργασία με τον τομέα του αθλητισμού. Η Επιτροπή θεωρεί ότι το πρόγραμμα εργασιών συνέβαλε στην ενίσχυση της συνεργασίας για τον αθλητισμό. Αυτό επιβεβαιώνεται περαιτέρω από τα αποτελέσματα της διαβούλευσης: σχεδόν όλα τα κράτη μέλη εξέφρασαν τη γενική υποστήριξή τους για τις δομές που προβλέπονται από το σχέδιο εργασιών και συμφώνησαν ότι το εν λόγω πρόγραμμα βελτίωσε τον πολιτικό συντονισμό για τον αθλητισμό σε επίπεδο ΕΕ καθώς και τη συνεργασία μεταξύ της ΕΕ και του αθλητικού κινήματος. Τα κράτη μέλη σημείωσαν επίσης θετικά την υποστήριξη της Επιτροπής, τις προφορικές και γραπτές ρυθμίσεις όσον αφορά την υποβολή εκθέσεων και τη συμμετοχή των παρατηρητών. Οι απόψεις που διατυπώθηκαν από τους αθλητικούς παράγοντες επιβεβαίωσαν συνολικά τη θετική αυτή αξιολόγηση. Ωστόσο, η Επιτροπή συμμερίζεται επίσης τις απόψεις των κρατών μελών και των ενδιαφερομένων που έχουν επισημάνει περιορισμούς στις εν λόγω δομές εργασίας. 3.1. Οι εργασίες των ομάδων εμπειρογνωμόνων 3.1.1. Γενική αξιολόγηση Γενικά, το σύστημα των ομάδων εμπειρογνωμόνων που διορίζονται από τα κράτη μέλη και υποβάλλουν εκθέσεις στο Συμβούλιο, υποστηριζόμενες ωστόσο από την Επιτροπή, έχει λειτουργήσει καλά: οι ομάδες εμπειρογνωμόνων έχουν αποφέρει αποτελέσματα σύμφωνα με τις αντίστοιχες εντολές, εξασφαλίζοντας την επίτευξη πολιτικών αποτελεσμάτων για την ενημέρωση εγγράφων του Συμβουλίου, τη συμβολή στην πολιτική συζήτηση για τον αθλητισμό σε επίπεδο ΕΕ ή τη διαμόρφωση της ανάπτυξης πολιτικών και την εφαρμογή τους στα κράτη μέλη. Αυτό οφείλεται ιδίως στην εστίαση σε συγκεκριμένες προτεραιότητες και στην εντολή που δόθηκε στις ομάδες εμπειρογνωμόνων στην οποία ορίζονταν οι δράσεις, τα αποτελέσματα και ένα χρονοδιάγραμμα επίτευξης. Η Επιτροπή πιστεύει ότι παρόμοιο σύστημα θα μπορούσε να χρησιμοποιηθεί με μεγάλη επιτυχία στο πλαίσιο ενός μελλοντικού προγράμματος εργασιών, λαμβανομένων υπόψη των ειδικών θεμάτων που ακολουθούν. 3.1.2. Ειδικά θέματα Η εξασφάλιση ενός υψηλού και συνεκτικού επιπέδου συμμετοχής στις έξι ομάδες εμπειρογνωμόνων για τον αθλητισμό σε επίπεδο ΕΕ ήταν μια πρόκληση. Οι υπηρεσίες αθλητισμού των κρατών μελών δεν μπορούσαν να ορίσουν εμπειρογνώμονες για όλες τις ομάδες. Δεν ήταν όλοι οι εμπειρογνώμονες σε θέση να παρίστανται σε όλες τις συνεδριάσεις ούτε όλοι οι εμπειρογνώμονες που ορίστηκαν ήταν δημόσιοι υπάλληλοι· ορισμένοι δεν προέρχονταν από τον δημόσιο τομέα. Μολονότι οι μη προερχόμενοι από τον δημόσιο τομέα εμπειρογνώμονες υποτίθεται ότι εξέφραζαν τις απόψεις των κυβερνήσεών τους, φαίνεται ότι δεν είχαν πάντα σαφή εντολή να το πράξουν. Συνεπώς, η σύνθεση των ομάδων δεν ήταν ομοιογενής, αλλά παρουσίαζε ποικιλία όσον αφορά τον βαθμό αντιπροσωπευτικότητας και το επίπεδο εμπειρογνωμοσύνης. Παρά την καινοτομία στα σχέδια εργασιών των ομάδων να οριστούν επικεφαλής εμπειρογνώμονες για συγκεκριμένα παραδοτέα, πολλές φορές μπορούσαν να επιτευχθούν απτά αποτελέσματα μόνο με τη δημιουργία πρόσθετων «ομάδων εμπειρογνωμόνων» και με τη βοήθεια ανατροφοδότησης εκ μέρους του προσωπικού της Επιτροπής, πέραν του αρχικού υποστηρικτικού ρόλου του που προβλεπόταν από το πρόγραμμα εργασιών. Ένα νέο πρόγραμμα εργασιών θα μπορούσε να καθιερώσει ένα σύστημα που θα επέτρεπε στα κράτη μέλη να διαθέσουν συγκεκριμένους πόρους για πιο συναφή ζητήματα. Οι δράσεις προτεραιότητας που περιγράφονται στο παράρτημα του προγράμματος εργασιών παρείχαν πολιτική εντολή για τις ομάδες εμπειρογνωμόνων, αλλά σε ορισμένες περιπτώσεις δεν διατυπώνονταν με επαρκώς σαφή τρόπο. Αρκετά κράτη μέλη διαπίστωσαν ότι θα έπρεπε να υπάρχει περισσότερος χρόνος στις συνεδριάσεις για επίκαιρα θέματα και για την ανταλλαγή πληροφοριών και βέλτιστων πρακτικών. Ορισμένα πρότειναν να ενισχυθούν οι ανταλλαγές και η συνεργασία μεταξύ των ομάδων και να στοχευθούν καλύτερα τα αποτελέσματα σε συγκεκριμένους φορείς. Τα παραδοτέα των ομάδων εμπειρογνωμόνων, όπως παρουσιάστηκαν στην ομάδα εργασίας για τον αθλητισμό, σε πολλές περιπτώσεις τροφοδότησαν την πολιτική συζήτηση για τον αθλητισμό σε επίπεδο ΕΕ. Ορισμένα από τα αποτελέσματα που προέρχονται από τις ομάδες, π.χ. κατευθυντήριες γραμμές ή συστάσεις, θα πρέπει πρώτα να εφαρμοστούν, πριν καταστεί δυνατόν να αξιολογηθεί καταλλήλως η αξία τους για τις εθνικές πολιτικές. Το γεγονός ότι οι αθλητικοί παράγοντες μπορούσαν να συμμετέχουν στις εργασίες των ομάδων εμπειρογνωμόνων ως παρατηρητές ικανοποίησε όλες τις πλευρές. Ωστόσο, τα κράτη μέλη θεώρησαν επίσης ότι ο αριθμός των παρατηρητών σε ορισμένες από τις ομάδες ήταν ιδιαίτερα υψηλός, πράγμα που δεν άφηνε στον δέοντα βαθμό περιθώρια συζήτησης μεταξύ των μελών της ομάδας. Μολονότι η αλληλεπίδραση με «άλλους συμμετέχοντες» θα πρέπει να συνεχιστεί, σε ένα νέο πρόγραμμα εργασιών θα πρέπει να αποσαφηνιστεί ο ρόλος των αθλητικών παραγόντων, στο πλαίσιο δομών που έχουν κυρίως σχεδιαστεί για τους εκπροσώπους των κρατών μελών. 3.2. Διαρθρωμένος διάλογος με τον τομέα του αθλητισμού 3.2.1. Γενική αξιολόγηση Ο διαρθρωμένος διάλογος με τους αθλητικούς παράγοντες ενισχύθηκε περαιτέρω στο πλαίσιο του προγράμματος εργασιών με την καθιέρωση της πρακτικής σύμφωνα με την οποία οι αθλητικοί εκπρόσωποι πραγματοποιούν ανταλλαγές με τα κράτη μέλη στις ομάδες εμπειρογνωμόνων και, αν και σε πολύ μικρότερο βαθμό, μέσω συνεδριάσεων διαλόγου υψηλού επιπέδου στο περιθώριο του Συμβουλίου. Ο καθιερωμένος διαρθρωμένος διάλογος για τον αθλητισμό υπό την ηγεσία της Επιτροπής διατηρήθηκε με συνεχή επιτυχία, με το ετήσιο φόρουμ για τον αθλητισμό ως κύρια πλατφόρμα της ΕΕ για τις ανταλλαγές με τους αθλητικούς παράγοντες. Επιπλέον, το 2013 καθιερώθηκε ένας ετήσιος διάλογος υψηλού επιπέδου μεταξύ της Επιτροπής και της Διεθνούς Ολυμπιακής Επιτροπής, ως μέσο για την εμβάθυνση της διμερούς συνεργασίας[35]. Συνεπώς, κατά την άποψη της Επιτροπής, θα μπορούσε να επιτευχθεί πρόοδος στον διάλογο της ΕΕ με τον τομέα του αθλητισμού, αλλά υπάρχουν ακόμη περιθώρια για περαιτέρω ενίσχυσή του στο μέλλον με την αντιμετώπιση των ειδικών θεμάτων που απαριθμούνται κατωτέρω. 3.2.2. Ειδικά θέματα Λόγω του αναδυόμενου ρόλο της ΕΕ στον τομέα της πολιτικής για τον αθλητισμό, ο αριθμός των αθλητικών φορέων που επιθυμούν να εκφράσουν τις απόψεις τους στις εργασίες στο επίπεδο της ΕΕ έχει αυξηθεί σημαντικά κατά τα τελευταία έτη. Τα όργανα της ΕΕ αντιμετωπίζουν την πρόκληση να ηγούνται ενός άνευ αποκλεισμών διαρθρωμένου διαλόγου για τον αθλητισμό με τους σχετικούς ενδιαφερόμενους φορείς, εξασφαλίζοντας, παράλληλα, συνεχή αποτελεσματικότητα. Παρά τη μεγάλη αξία του, λίγα μόνον κράτη μέλη καθιέρωσαν τακτικό διάλογο για θέματα της ΕΕ στον τομέα του αθλητισμού με τους εθνικούς αθλητικούς παράγοντες. Η Επιτροπή συμμερίζεται τις απόψεις που εκφράστηκαν στο πλαίσιο των διαβουλεύσεων ότι ο διαρθρωμένος διάλογος που διοργανώνεται στο περιθώριο του Συμβουλίου Παιδείας, Νεολαίας, Πολιτισμού και Αθλητισμού (EYCS) μπορεί να βελτιωθεί περαιτέρω, αφού θεωρείται ότι δεν έχει επιτύχει τους στόχους. Οι απόψεις του τομέα του αθλητισμού πρέπει να εξακολουθήσουν να διαδραματίζουν σημαντικό ρόλο κατά την ανάπτυξη και εφαρμογή των πολιτικών και των δράσεων της ΕΕ που σχετίζονται με τον αθλητισμό. Ένα νέο πρόγραμμα εργασιών θα μπορούσε να καθιερώσει βελτιωμένες δομές διαλόγου που να προβλέπουν τέτοιες δυνατότητες. 4. Ορισμένα διδάγματα για το μέλλον 4.1. Προτεραιότητες για μελλοντικές εργασίες Πολλές από τις αρμοδιότητες στον τομέα του αθλητισμού έχουν τα κράτη μέλη. Είναι επομένως σημαντικό οι προτεραιότητες για ένα νέο πρόγραμμα εργασιών της ΕΕ να επικεντρωθούν σε δράσεις που εξασφαλίζουν αδιαμφισβήτητη προστιθέμενη αξία σε επίπεδο ΕΕ. Το Συμβούλιο θα αξιολογήσει τις προτεραιότητές του για ένα νέο πρόγραμμα εργασιών ενόψει αυτών των δράσεων. Συνεπώς, κατά την άποψη της Επιτροπής, οι μελλοντικές προτεραιότητες θα πρέπει α) να είναι σύμφωνες και θα συμβάλλουν στις ύψιστες προτεραιότητες της ατζέντας της οικονομικής και κοινωνικής πολιτικής της ΕΕ, β) να βασίζονται στην πρόοδο που έχει επιτευχθεί στο πλαίσιο του τρέχοντος προγράμματος εργασιών, ιδίως όσον αφορά την εφαρμογή των αποτελεσμάτων των εργασιών, γ) να καλύπτουν και άλλα σχετικά πεδία προτεραιότητας για συνεργασία (όπως αναφέρεται στην ανακοίνωση του 2011 για τον αθλητισμό ή επίκαιρα θέματα) και δ) να αντικατοπτρίζουν την ανάγκη συνεκτίμησης του αθλητισμού σε άλλες πολιτικές. Με τα προαναφερθέντα κατά νου, το μελλοντικό πρόγραμμα εργασιών θα μπορούσε να καλύπτει τα ακόλουθα θέματα[36]: 1) Αθλητισμός και κοινωνία, συμπεριλαμβανομένης της σωματικής άσκησης για τη βελτίωση της υγείας (HEPA): · Κοινωνική ένταξη και αθλητισμός: Η μελλοντική συνεργασία για τον αθλητισμό θα πρέπει να δώσει προσοχή στα θέματα της κοινωνικής ένταξης, ιδίως όσον αφορά τη συνέχεια των εργασιών σχετικά με την ισότητα των φύλων, που άρχισαν το 2013. Οι εργασίες των εμπειρογνωμόνων θα μπορούσαν να οδηγήσουν στην εμβάθυνση των γνώσεων σχετικά με τα θέματα της συμμετοχής, της ατομικής καθοδήγησης, της ηγεσίας, της παρενόχλησης, καθώς και των στερεοτύπων, και να τροφοδοτήσουν την ανταλλαγή ορθών πρακτικών και ιδεών με στόχο την προώθηση της ισότητας των φύλων στον αθλητισμό. · HEPA: Η εφαρμογή της σύστασης του Συμβουλίου του 2013 σε στενή συνεργασία με τα κράτη μέλη σε επίπεδο ΕΕ και ΠΟΥ, καθώς και ο συντονισμός με τις εν εξελίξει διαδικασίες, θα αποτελέσουν προτεραιότητα. Οι τομείς που απαιτούν πολιτική προσοχή περιλαμβάνουν επίσης τη σωματική άσκηση στο εκπαιδευτικό περιβάλλον και τη συνεργασία με τον τομέα της φροντίδας της υγείας. Οι εργασίες σε επίπεδο εμπειρογνωμόνων θα πρέπει να επικεντρωθούν σε σχετικά θέματα HEPA, όπως η καθιστική συμπεριφορά, η πρόληψη των τραυματισμών, καθώς και συγκεκριμένες ομάδες κινδύνου. · Εκπαίδευση και κατάρτιση στον αθλητισμό: Θα πρέπει να συνεχιστούν οι εργασίες, π.χ. με τη μορφή συνεδριάσεων ομοτίμων, σχετικά με την εφαρμογή των κατευθυντήριων γραμμών για τις διπλές σταδιοδρομίες και την ενσωμάτωση των αθλητικών επαγγελματικών προσόντων στα NQF. Θα πρέπει επίσης να εξεταστούν σε επίπεδο ΕΕ το θέμα των προσόντων των διεθνών αθλητικών ομοσπονδιών και η σχέση με τα NQF και το EQF. Ιδιαίτερη έμφαση θα πρέπει να δοθεί στην αναγνώριση της μη τυπικής μάθησης που παρέχεται από τον αθλητισμό και της απασχολησιμότητας των νέων μέσω του αθλητισμού, συμπεριλαμβανομένου του εκπαιδευτικού μέρους των διπλών σταδιοδρομιών των νέων ταλαντούχων αθλητών. 2) Οικονομική διάσταση του αθλητισμού: · Στοιχεία για τον αθλητισμό: Θα πρέπει να συνεχιστούν σε επίπεδο εμπειρογνωμόνων οι εργασίες για τη συγκέντρωση περαιτέρω πληροφοριών και στοιχείων σχετικά με τον αθλητισμό και τη σωματική άσκηση, με βάση τις υφιστάμενες μεθοδολογίες. Θα πρέπει να δοθεί προσοχή στην ενίσχυση των στοιχείων σχετικά με την οικονομική διάσταση, π.χ. τον ρόλο του αθλητισμού στην αύξηση της απασχολησιμότητας και της εξοικονόμησης στον τομέα της υγειονομικής περίθαλψης. · Βιωσιμότητα του αθλητισμού: Περαιτέρω δράση στο επίπεδο του Συμβουλίου θα μπορούσε να συμβάλει στην εξασφάλιση του ότι τα συμφέροντα του τομέα συνεκτιμώνται στις πολιτικές της ΕΕ που έχουν αντίκτυπο στη χρηματοδότηση αθλητικών δομών και δραστηριοτήτων. Οι εργασίες των εμπειρογνωμόνων θα μπορούσαν να αποσαφηνίσουν περαιτέρω τον αντίκτυπο του αναπτυσσόμενου νομοθετικού πλαισίου της ΕΕ (π.χ. στον τομέα των κρατικών ενισχύσεων) στη χρηματοδότηση του αθλητισμού και ενδεχομένως να οδηγήσουν σε συγκεκριμένες κατευθυντήριες γραμμές. Ο διάλογος με τις αθλητικές οργανώσεις θα πρέπει να εξακολουθήσει να ενισχύει περαιτέρω τους μηχανισμούς αλληλεγγύης στον χώρο του αθλητισμού. Οι εργασίες των εμπειρογνωμόνων θα πρέπει να διερευνήσουν την οικονομική, κοινωνική και περιβαλλοντική βιωσιμότητα των μεγάλων αθλητικών εκδηλώσεων. 3) Ακεραιότητα στον αθλητισμό: · Καταπολέμηση της φαρμακοδιέγερσης (ντόπινγκ): Οι εργασίες θα πρέπει να εξακολουθήσουν να επικεντρώνονται στη συμμόρφωση με τη νομοθεσία της ΕΕ και στην προστασία των δικαιωμάτων των αθλητών. Ως μέρος της εφαρμογής του παγκόσμιου κώδικα για την καταπολέμηση της φαρμακοδιέγερσης (WADC) 2015 από τα κράτη μέλη, η ΕΕ θα πρέπει να προσφέρει τη βοήθειά της στον WADA, στο Συμβούλιο της Ευρώπης και στα κράτη μέλη ώστε να αναπτύξουν κατάλληλες μη δεσμευτικές κατευθυντήριες γραμμές. Οι εργασίες σχετικά με την πρόληψη της φαρμακοδιέγερσης θα πρέπει να αναπτυχθούν περαιτέρω με βάση τα συμπεράσματα του Συμβουλίου του 2012. Τα ζητήματα που επισημαίνονται στα έγγραφα της Επιτροπής, π.χ. το παράνομο εμπόριο και οι πιθανές πρωτοβουλίες ποινικού δικαίου, ή η εφαρμογή του κοινωνικού διαλόγου, μπορεί να εξεταστούν εκ νέου. · Καταπολέμηση της νόθευσης των αποτελεσμάτων αγώνων: Θα πρέπει να συνεχιστούν οι εργασίες, ιδίως για να εξασφαλιστεί η εφαρμογή της προαναφερθείσας σύστασης για την εφαρμογή βέλτιστων πρακτικών όσον αφορά την πρόληψη και την καταπολέμηση των προσυνεννοημένων αγώνων που σχετίζονται με στοιχήματα και της μελλοντικής σύμβασης του Συμβουλίου της Ευρώπης για την καταπολέμηση της χειραγώγησης των αθλητικών διοργανώσεων. · Προστασία της σωματικής και ηθικής ακεραιότητας των νέων αθλητών: Θα πρέπει να διερευνηθούν τρόποι για να την προστασία των νέων αθλητών και την ενίσχυση της δεοντολογικής συμπεριφοράς ιδίως όσον αφορά τη σεξουαλική παρενόχληση. Το κεφάλαιο του αθλητισμού στο Erasmus+ θα εξασφαλίσει χρηματοδοτική υποστήριξη για τις λαϊκές αθλητικές δραστηριότητες και περιλαμβάνει μια σειρά μέσων για την υποστήριξη της συνεργασίας και της δράσης στους περισσότερους από τους εν λόγω τομείς. 4.2. Μέθοδοι εργασίας και δομές Για να αξιοποιηθεί η θετική εμπειρία του πρώτου προγράμματος εργασιών και, παράλληλα, να αντιμετωπιστούν οι προκλήσεις που προσδιορίστηκαν ανωτέρω, η Επιτροπή θεωρεί σημαντική την καθιέρωση μιας αναπροσαρμοσμένης μορφής μεθόδων εργασίας που θα επιτρέψουν στους αρμόδιους φορείς να συνεργαστούν αποτελεσματικά και να καλύψουν τις ανωτέρω προτεραιότητες στο πλαίσιο ενός νέου προγράμματος εργασιών. Βάσει των δικών της παρατηρήσεων και σύμφωνα με τις απόψεις που εκφράστηκαν κατά τις διαβουλεύσεις, η Επιτροπή καταλήγει στο συμπέρασμα ότι θα μπορούσαν να εφαρμοστούν οι ακόλουθες βελτιώσεις οι οποίες να αντικαταστήσουν τις ισχύουσες εργασιακές ρυθμίσεις: · Αντί για τις σημερινές έξι ομάδες εμπειρογνωμόνων, θα πρέπει να συσταθούν τρεις ομάδες «Στρατηγική για τον αθλητισμό» (SSG), η καθεμία από τις οποίες θα αποτελείται από εκπροσώπους των κρατών μελών και της Επιτροπής, ώστε να καλυφθούν οι κύριες γενικές προτεραιότητες για τη συνεργασία της ΕΕ στον τομέα του αθλητισμού, ήτοι «Αθλητισμός και κοινωνία», συμπεριλαμβανομένης της HEPA, «Οικονομική διάσταση του αθλητισμού» και «Ακεραιότητα του αθλητισμού». Οι SSG θα κατευθύνουν τις εξελίξεις (π.χ. εφαρμογή των αποτελεσμάτων που έχουν επιτευχθεί μέσω του ισχύοντος προγράμματος εργασιών) και την ανταλλαγή απόψεων σχετικά με την πρόοδο που θα σημειώνεται όσον αφορά την εφαρμογή του νέου προγράμματος εργασιών. Θα αποτελούν επίσης τα φόρουμ για τον εξορθολογισμό του αθλητισμού, για συζητήσεις σχετικά με επίκαιρα θέματα και για την ανταλλαγή βέλτιστων πρακτικών, συμπεριλαμβανομένων των αποτελεσμάτων της εφαρμογής του Erasmus+. Οι SSG θα προετοιμάζουν προτάσεις προς υποβολή στις δομές του Συμβουλίου, ιδίως για θέματα που απαιτούν πολιτική στήριξη ή παρακολούθηση. Η Επιτροπή θα παρέχει στήριξη στις SSG και θα συμμετέχει στις εργασίες των ομάδων για να προσφέρει καθοδήγηση και να εξασφαλίζει συνεχή συμμετοχή. Οι SSG θα πρέπει να έχουν σαφώς καθορισμένη εντολή με βάση τα παραδοτέα που θα έχει ζητήσει το Συμβούλιο με συγκεκριμένες προθεσμίες παράδοσης. · Για ειδικά καθήκοντα τεχνικού χαρακτήρα, οι εργασίες θα πρέπει να οργανωθούν σε επίπεδο εμπειρογνωμόνων. Οι «ομάδες εμπειρογνωμόνων» (GoE), οι οποίες θα τεθούν υπό την αιγίδα των SSG, θα πρέπει να συσταθούν κατά τρόπον ώστε να συνεχίσουν τις εργασίες που έχουν ξεκινήσει στο πλαίσιο του τρέχοντος προγράμματος εργασιών του και να εκτελούν νέα καθήκοντα που θα απαιτούν ειδική εμπειρογνωμοσύνη. · Για να συνδεθούν οι αθλητικούς παράγοντες με την εφαρμογή του νέου προγράμματος εργασιών, θα πρέπει να δημιουργηθούν πλατφόρμες διαλόγου, αντίστοιχες προς την ουσία των τριών SSG, των οποίων θα ηγούνται η Επιτροπή και οι πρόεδροι των SSG. Επιλεγμένοι εκπρόσωποι από τις εν λόγω πλατφόρμες θα μπορούσαν να προσκαλούνται στις συνεδριάσεις των SSG για να εκφράζουν τη γνώμη των ενδιαφερόμενων παραγόντων. · Ο τρέχων διαρθρωμένος διάλογος στο περιθώριο του Συμβουλίου θα πρέπει να αντικατασταθεί από μια από τις ακόλουθες επιλογές για τις συνεδριάσεις που θα συγκαλούνται από την προεδρία και στις οποίες θα συμμετέχουν υψηλού επιπέδου εκπρόσωποι των δημόσιων αρχών της ΕΕ και του αθλητικού κινήματος[37]: – δύο συνεδριάσεις υψηλού επιπέδου ετησίως, στην αρχή της θητείας κάθε προεδρίας, για την εξέταση των προτεραιοτήτων για το εξάμηνο· – δύο συνεδριάσεις υψηλού επιπέδου ετησίως, από τις οποίες η μία θα επικεντρώνεται σε επίκαιρα θέματα που παρουσιάζει ενδιαφέρον για τον επαγγελματικό αθλητισμό και η άλλη σε επίκαιρα θέματα που παρουσιάζουν ενδιαφέρον για τα λαϊκά αθλήματα· – μια ετήσια συνεδρίαση υψηλού επιπέδου, που θα προηγείται του Συμβουλίου ή θα αποτελεί μέρος μιας άτυπης συνόδου των υπουργών Αθλητισμού της ΕΕ. Μια τέτοια δομή εργασίας θα είχε το πλεονέκτημα α) της διατήρησης του αριθμού των ομάδων και των συνεδριάσεων σε διαχειρίσιμα μεγέθη, λαμβανομένων υπόψη των περιορισμένων πόρων στα κράτη μέλη, με παράλληλη ανταπόκριση στις ανάγκες πολιτικής, β) της εξασφάλισης συνέχειας στα αποτελέσματα από το τρέχον πρόγραμμα εργασιών, παρέχοντας παράλληλα τη δυνατότητα αντιμετώπισης των νέων προτεραιοτήτων, γ) της εξασφάλισης ομοιογενούς σύνθεσης των ομάδων και της διάκρισης μεταξύ πολιτικής και εργασιών στο επίπεδο των εμπειρογνωμόνων και δ) της ενίσχυσης του διαρθρωμένου διαλόγου με τους αθλητικούς παράγοντες. 5. Συμπέρασμα Το Ευρωπαϊκό Κοινοβούλιο, το Συμβούλιο, η Επιτροπή των Περιφερειών και η Οικονομική και Κοινωνική Επιτροπή καλούνται να σημειώσουν την παρούσα έκθεση. Η προεδρία καλείται να λάβει την παρούσα έκθεση ως βάση για την κατάρτιση του επόμενου προγράμματος εργασιών της ΕΕ για τον αθλητισμό κατά το πρώτο εξάμηνο του 2014. Ως μέρος του επόμενου προγράμματος εργασιών της ΕΕ για τον αθλητισμό, το Συμβούλιο καλείται να εξετάσει τις προτεραιότητες για τις μελλοντικές εργασίες και τις προτεινόμενες αναθεωρημένες εργασιακές ρυθμίσεις που προσδιορίζονται στην παρούσα έκθεση. [1] COM(2011) 12 τελικό, 18.1.2011. [2] ΕΕ C 162 της 1.6.2011, http://register.consilium.europa.eu/pdf/en/11/st09/st09509-re01.en11.pdf [3] Παράρτημα Ι του προγράμματος εργασίας. [4] Εκθέσεις των ομάδων εμπειρογνωμόνων: http://ec.europa.eu/sport/library/consultation-and-co-operation_en.htm [5] Απαντήσεις των 27 κρατών μελών: http://ec.europa.eu/sport/library/documents/b22/eu-workplan-sport-results-consultation-ms.pdf [6] Εργαστήρια διαβουλεύσεων στο φόρουμ της ΕΕ του 2013 για τον αθλητισμό· γραπτές εισηγήσεις των ενδιαφερομένων. [7] Η πρώτη συνεισφορά της ΕΕ στην αναθεώρηση, που εκδόθηκε από το Συμβούλιο στις 14 Μαρτίου 2012 και υποβλήθηκε στον WADA, καλύπτει τον υφιστάμενο κώδικα 2009. Η δεύτερη συνεισφορά της ΕΕ, που εκδόθηκε από το Συμβούλιο στις 5 Οκτωβρίου 2012 και υποβλήθηκε στον WADA, καλύπτει το σχέδιο κώδικα 2015, έκδοση 1.0. Η τρίτη συνεισφορά της ΕΕ, που εκδόθηκε από το Συμβούλιο στις 28 Φεβρουαρίου 2013 και υποβλήθηκε στον WADA, καλύπτει το σχέδιο κώδικα 2015, έκδοση 2.0. Η τέταρτη συνεισφορά της ΕΕ, που εκδόθηκε από το Συμβούλιο στις 22 Ιουλίου 2013 και υποβλήθηκε στον WADA, καλύπτει το σχέδιο κώδικα 2015, έκδοση 3.0. [8] Η δεύτερη συνεισφορά της ΕΕ στην αναθεώρηση καλύπτει τα ισχύοντα διεθνή πρότυπα (διαφόρων ετών έγκρισης ή αναθεώρησης). Η τρίτη συνεισφορά της ΕΕ καλύπτει τα σχέδια διεθνών προτύπων 2015, έκδοση 1.0. Η τέταρτη συνεισφορά της ΕΕ καλύπτει τα σχέδια διεθνών προτύπων 2015, έκδοση 2.0. [9] Ανακοινώσεις της Επιτροπής: COM(2011)12 τελικό· COM(2011)308 τελικό· COM(2012)596 τελικό. [10] Ψηφίσματα του Ευρωπαϊκού Κοινοβουλίου της 10ης Μαρτίου 2009, [2008/2215(INI)], της 15ης Νοεμβρίου 2011 [2011/2084(INI)], της 2ας Φεβρουαρίου 2012 [2011/2087(INI)] και της 10ης Σεπτεμβρίου 2013 [2012/2322(INI)]. [11] Συμπεράσματα του Συμβουλίου σχετικά με την καταπολέμηση της νόθευσης των αποτελεσμάτων αγώνων (2011/C 378/01). [12] http://www.consilium.europa.eu/uedocs/cms_data/docs/pressdata/en/educ/133873.pdf [13] http://ec.europa.eu/sport/library/documents/b1/eusf2012-nicosia-declaration-fight-against-match-fixing.pdf [14] Αποφάσεις του Συμβουλίου 10178/13 και 10180/13. [15] http://ec.europa.eu/sport/library/documents/f-studies/cons-study-transfers-final-rpt.pdf [16] http://ec.europa.eu/sport/documents/study_on_sports_agents_in_the.pdf [17] http://ec.europa.eu/sport/library/sport-and_en.htm#C10_Sports-Agents [18] http://register.consilium.europa.eu/pdf/en/08/st17/st17271-re01.en08.pdf [19] http://eur-lex.europa.eu/LexUriServ/LexUriServ.do?uri=OJ:C:2013:168:0010:01:EN:HTML [20] http://ec.europa.eu/sport/documents/summary_be_presidency_imm_en.pdf [21] http://eur-lex.europa.eu/LexUriServ/LexUriServ.do?uri=OJ:C:2012:393:0022:0025:EN:PDF [22] COM(2013) 603 τελικό. [23] http://ec.europa.eu/sport/news/documents/hepa_en.pdf [24] http://register.consilium.europa.eu/pdf/en/12/st17/st17468.en12.pdf [25] http://eur-lex.europa.eu/LexUriServ/LexUriServ.do?uri=OJ:C:2012:396:0008:0011:EN:PDF [26] http://eur-lex.europa.eu/LexUriServ/LexUriServ.do?uri=COM:2011:0928:FIN:EN:PDF [27] http://eur-lex.europa.eu/LexUriServ/LexUriServ.do?uri=OJ:C:2012:393:0020:0021:EN:PDF [28] Τελική έκθεση του Νοεμβρίου του 2012: http://ec.europa.eu/sport/library/documents/f-studies/study-contribution-spors-economic-growth-final-rpt.pdf [29] Τα αριθμητικά στοιχεία βασίζονται στον «ευρύ ορισμό», δηλ. άμεσες επιπτώσεις, απουσία πολλαπλασιαστικών αποτελεσμάτων τους από προμηθευτές ενδιάμεσων αγαθών. Τα συγκεντρωτικά στοιχεία καθώς και οι δομές διαφέρουν σημαντικά από ένα κράτος μέλος σε άλλο. [30] http://www.consilium.europa.eu/uedocs/cms_data/docs/pressdata/en/educ/139733.pdf [31] http://ec.europa.eu/sport/library/documents/f-studies/final-rpt-may2013-study-monitoring-function.pdf [32] http://ec.europa.eu/internal_market/top_layer/services/sport/study_en.htm [33] Προκήρυξη διαγωνισμού στην Επίσημη Εφημερίδα της Ευρωπαϊκής Ένωσης στις 6 Ιουλίου 2012 (2012/S 128-211223). [34] http://eur-lex.europa.eu/LexUriServ/LexUriServ.do?uri=OJ:L:2013:204:0011:0014:EN:PDF [35] Οι προσεγγίσεις του Συμβουλίου και της Επιτροπής όσον αφορά τον διαρθρωμένο διάλογο διατυπώθηκαν στα έγγραφα πολιτικής: ΕΕ C 322/1 της 7.11.2010· COM(2007) 391 τελικό και COM(2011) 12 τελικό. Η Επιτροπή έχει επίσης θεσπίσει κανόνες σχετικά με τη συμμετοχή στο φόρουμ για τον αθλητισμό. [36] Το γεγονός ότι ορισμένα θέματα δεν εξετάζονται στην παρούσα ανακοίνωση δεν σημαίνει ότι δεν είναι σημαντικά για την Επιτροπή, αλλά ότι τα υφιστάμενα έγγραφα πολιτικής εξακολουθούν να αποτελούν επαρκή βάση για την αντιμετώπισή τους. [37] Σύμφωνα με το ψήφισμα του Συμβουλίου, της 18 Νοεμβρίου 2010, σχετικά με τον διαρθρωμένο διάλογος της ΕΕ για τον αθλητισμό (βλ. υποσημείωση 35).